El termini anual per a la neteja de parcel•les i solars expirarà el proper mes de maig
07 de abril de 2021

La Regidoria d'Urbanisme ha començat a repartir entre les llars elianeres un total de 5.000 fullets informatius amb els detalls de la nova Ordenança Municipal Reguladora de les normes bàsiques de neteja i tancament de parcel·les i solars de l'Ajuntament. En ells, es recorda als propietaris l'obligació de mantindre'ls en condicions de seguretat, ornament i nets d'enderrocs, residus de tota mena i vegetació espontània amb altura superior a 40 centímetres. En tot cas la neteja haurà d'efectuar-se obligatòriament una vegada a l'any, entre els mesos de març a maig.

Una vegada transcorregut aquest període i si el solar o la parcel·la incompleix les condicions fixades, el Consistori iniciarà un procediment sancionador, podent-se considerar l'incompliment d'aquesta obligació com a infracció lleu, sancionada amb una multa de fins a 1.500 euros. Encara que s'haguera realitzat l'actuació anual, si la parcel·la o solar contravé en qualsevol moment les condicions indicades, es podrà igualment requerir a la persona propietària perquè procedisca a la seua neteja.

L'edil d'Urbanisme, Vicente Zamora, ha recordat que l'Ordenança busca acabar amb les males herbes, insectes o enderrocs que es generen en aquests espais i que, en molts casos, suposen un problema de salubritat i convivència en el municipi.